Hulle was in ’n oorlewingstryd en het mekaar nie die son gegun nie. Op dié manier het die ketting van wraak en weerwraak al langer geword. Mense het mekaar vir die geringste dingetjie hof toe gesleep en werkers is uitgebuit. Jesus sê ons moet anders wees en aan sulke mense wys hoe absurd hulle gedrag is. As iemand jou onderklere eis, gee ook jou boklere en as iemand jou dwing om sy goed een kilometer ver te dra, dra dit vir twee. Ons moenie ook ’n oog vir ’n oog en ’n tand vir ’n tand eis nie. Ons moet vrygewig wees en ons vyande liefhê.Moet jy nou bereid wees om ’n slaansak van jouself te maak?
Nee, dis nie wat hier bedoel word nie. Jesus het dit teen wraakgierigheid en Hy verwys na die Levitiese wette en strawwe wat Moses in die ou dae toegepas het (lees Levitikus 24:10–23) en wat onder die Jode steeds aan die orde van die dag was, hoewel die Romeinse regstelsel in die Romeinse howe gegeld het. Die Romeine het hul kolonies baie vryhede toegelaat en soms selfs weggekyk solank daar nie opstande gedreig het en die doodstraf nie toegepas is nie. Steniging was ’n ander manier van doodstraf, maar dit kon die Jode as massa-histerie afmaak.
Dit klink onmoontlik en onregverdig, maar liefde en verdraagsaamheid kan ’n samelewing verander. Wil jy dit nie in jou buurt begin toepas nie?